Atklāta peldbaseina - daudzfunkcionāla sezonas rakstura sporta un atpūtas kompleksa  izbūve Jauno Stropu rajonā, Tērvetes ielā 29, Daugavpilī.

Jauno Stropu rajons vēsturiski izveidojies, kā Daugavpils pilsētas kūrorta un atpūtas zona. Rajona lielākā bagātība ir Stropu ezera smilšainā piekraste un ar  priežu mežu apaugušās iekšzemes kāpas.  Šeit  20. gadsimta sākumā priežu mežā tika būvētas vasarnīcas, ievērojot “dārzu pilsētas” principus. Koka vasarnīcu apbūve tika veidota, iekļaujot to priežu mežā, lielos zemesgabalos izvietojot vienstāva koka ēkas.  Apbūves galvenās ielas bija   ieplānotas  paralēli Stropu ezera krasta līnijai, bet šķērsielas plānotas ar izeju pie ezera. Pēc 2. Pasaules kara Stropu rajonā tika būvētas uzņēmumu atpūtas bāzes, bērnu vasaras nometnes, attīstīta privātmāju būvniecība.

Plānojamā teritorija atrodas uz robežas starp apbūves teritoriju un Stropu Mežaparku. Padomju laikā te atradās Daugavpils Ķīmiskās Šķiedras rūpnīcas  sporta un atpūtas bāze, kas sastāvēja no atklātā peldbaseina (50 m, 8 celiņi), bērnu  baseina palīgtelpām, ka arī viesnīcas – profilaktorija, kur bija 4 stāvu viesnīca,  savs slēgts baseins, ārstniecisko procedūru telpas, ēdnīca. Pašlaik daļēji  saglabājušās baseina vannas un izdemolēta profilaktorija ēka, pārējās sporta kompleksa ēkas ir nojauktas.

Netālu no plānojamās teritorijas atrodas Daugavpils pilsētas Sporta pārvaldei piederošā sporta bāze “Dzintariņš” , kā arī Stropu aktīvās atpūtas un sporta trase – apgaismota apm. 3 km gara asfaltēta trase, kas tiek aktīvi izmantota iedzīvotāju aktīvai atpūtai un sportistu treniņiem gan ziemā, gan vasarā.

**Atklātā peldbaseina izbūves mērķis**:

* Izveidot  daudzfunkcionālu sporta un atpūtas kompleksu ar atpazīstamību starptautiskā līmenī, kas veicinātu tūristu piesaisti Daugavpilij, popularizētu veselīgu dzīvesveidu, nodrošinātu augstu sasniegumu sporta attīstību Latgalē un Latvijā, stimulējot videi draudzīgas un ilgtspējīgas apbūves veidošanu vēsturiskajā Daugavpils pilsētas kūrorta zonā.
* Plānot apbūves kompleksu, kur tiktu nodrošinātas pilnvērtīgas treniņu un sacensību iespējas  sportistiem (50m peldbaseins ar nepieciešamām palīgtelpām), nodrošināti izmitināšanas pakalpojumi (viesnīca ar restorānu), atpūtas un veselīga dzīvesveida iespējas iedzīvotājiem  (atpūtas zona,  ūdens atrakcijas, sauna), kā arī paredzētas iespējas plānojamo kompleksu izmantot kā bāzes vietu aktivitātēm brīvā daba Stropu Mežaparka teritorijā.
* Attīstīt Daugavpils pilsētas un novada iedzīvotāju un pilsētas viesu interesei par sporta un aktīvas atpūtas norisēm pilsētas piedāvājumā, veidojot tūrisma produktu ne tikai Daugavpils sporta un atpūtas tūrisma industrijā, bet arī Latvijas tūrisma tirgū kopumā.

**Plānots:**

* Izveidot 50 m atklāto sporta peldbaseinu ar 8 celiņiem, peldapmācības baseinu ar nepieciešamām tehniskajām un palīgtelpām, sporta nodarbībām un aktīvai atpūtai, peldēšanas sacensību un treniņu organizēšanai.
* Veidot plašu atpūtas un izklaides zonu, kas funkcionāli saistīta ar baseina infrastruktūru un iekļauj ūdens atrakcijas, saunu, mierīgās atpūtas zonu, un vietu  sportiskām aktivitātēm.
* Atsevišķā būvniecības kārtā paredzēt viesnīcas ar SPA centru, restorānu un konferenču telpām izbūvi. Izvērtēt, vai minētai funkcijai iespējams izmantot pamesto ĶŠŖ profilaktorija ēku.
* Piedāvāt risinājumus siltumapgādei, kas nodrošinātu atklātā baseina izmantošanai starpsezonu periodā, izvērtēt iespēju izmantot alternatīvus un videi draudzīgus enerģijas avotus (siltumsūkņi, saules enerģija, siltuma akumulēšanas iespējas).
* Paredzēt funkcijas,  kurām daļa no plānotā objekta ir izmantojama visu gadu (viesnīca, kafejnīca un tml.).
* Paredzēt teritoriju apbūvi veidot pa kārtām, sākotnēji izbūvējot peldbaseinu ar nepieciešamajām palīgtelpām .
* Piedāvāt mūsdienīgu, ilgtspējīgu, pārdomātu labiekārtojuma un apstādījumu koncepciju.

**Būvprojekts tiek izstrādāts kārtās:**

1.kārta – Peldbaseins 50m un peldapmācībās baseins ar palīgēkām;

2.kārta – Aktīvas atpūtas un izklaides zona ar palīgtelpām;

3.kārta – Viesnīca ar SPA centru;

4.kārta – Teritorijas labiekārtojums un stāvlaukumi.